KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

**Készült**: 2022. szeptember 21.-én 14 óra 00 perctől a Városháza 101. -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

**Jelen vannak**: Kiss Péter, Gelencsér Attila, Kiss Zoltán Miksa, Takácsné Varga Ágnes, Harsányi Zsolt, Illés Péter (6 fő)

**Meghívottak:** Dr. Zalán Gábor jegyző, Dr. Nagy Edina aljegyző, Németh Ildikó osztályvezető, Kovács-Mezei Virág osztályvezető

Kiss Péter bizottsági elnök üdvözli az egybegyűlteket, ismerteti, hogy a bizottság 6 fővel határozatképes. Rába Kálmán, Stampf Ervin, Gelencsér Júlia jelezte, hogy nem tud jelen lenni az ülésen.

Az elnök szavazásra teszi fel a napirendet, melyet a bizottság **6 igen** szavazattal elfogad, valamint felhívja a figyelmet a zárt ülés keretében tárgyalandó napirendre.

**Napirend:**

1. Települési adóról szóló rendelet megalkotása

Előadó a polgármester nevében: Kovács-Mezei Virág igazgatási osztályvezető

1. A Kőszegi Ostromnapok Egyesület helyiséghasználati igénye

Előadó a polgármester nevében: Németh Ildikó városüzemeltetési osztályvezető

1. A Kőszegi Városüzemeltető és Kommunális Szolgáltató Nonprofit Kft. igazgatói tisztségére pályázat kiírása

Előterjesztő: Básthy Béla polgármester

***Zárt ülés keretében:***

1. Önkormányzati kitüntetések és elismerések adományozására érkezett javaslatok elbírálása

 Előterjesztő: Básthy Béla polgármester

**1.napirendi pont**

**Települési adóról szóló rendelet megalkotása**

 **Kovács-Mezei Virág:** Jelzi, hogy az előterjesztés témája már nem újdonság a Bizottság számára, hiszen a Képviselő-testület feladat és hatáskörében eljárva Kőszeg Város Polgármestere elfogadta a települési adóról szóló 33/2020. (XII. 1.) önkormányzati rendeletet, amely alapján 2021. január 1-től a nem közművel összegyűjtött háztartási szennyvíz gyűjtésére és tárolására szolgáló egyedi szennyvíztárolóra vonatkozó települési adó került volna bevezetésre. A koronavírus-világjárvány miatt azonban az 535/2020. (XII.1.) Korm.rendelet megtiltotta az új adó bevezetését. Mivel most nincs érvényben korlátozás, így lehetőség van 2023-tól ennek bevezetésére.

A nem közművel összegyűjtött háztartási szennyvíz begyűjtését közszolgáltatóként a Kőszegi Városüzemeltető és Kommunális Szolgáltató Nonprofit Kft. végzi. A Városüzemeltető Kft. ezen tevékenysége veszteséges, mivel az üdülőterületekre egyre többen költöznek, egyre nagyobb lesz az igénybevétel is. Sajnos a nem zárt szennyvíztárolók okozta vízszennyezés miatt néhány évvel ezelőtt még a III-as ivóvízkutat is le kellett zárni.

Az adót azok után a zárt és nem zárt egyedi szennyvíztárolók után kell fizetni, amely ingatlanok előtt nem áll rendelkezésre közcsatorna, ahol közcsatorna van, de az adott ingatlan nincs rákötve, abban az esetben talajterhelési díj terheli a tulajdonost. A bevezetni kívánt adó mértéke évente 180.000 Ft/db lenne. Adókedvezményt kap azonban az, aki igazolni tudja, hogy az éves vízfogyasztás legalább 60%-ának megfelelő szennyvíz mennyiséget a közszolgáltatóval elszállíttatott vagy az éves fogyasztása nem haladta meg az 1 m3-t. Ebben az esetben 86% kedvezmény illeti meg, így összesen 25.200 Ft kell fizetni.

**Takácsné Varga Ágnes:** Ahol van kiépített közcsatorna és nem köt rá az illető ott talajterhelési díjat kell fizetni, ha ez elmarad akkor büntetés jár?

**Kovács-Mezei Virág:** Elég komoly összege van, megvannak ennek a szorzószámai. Vasivíztől minden évben egy kimutatást kapunk, hogy hol volt fogyasztás, melyet összevetünk azzal is, hogy hol van közcsatorna és ott ahol nincsenek rákötve elég komoly összeget kell fizetni.

**Dr. Zalán Gábor:** Ez a talajterhelési díj pár éve nagyon elenyésző volt, ezért nem is kötöttek rá a közcsatornára, az állam a rákötésre azzal ösztönözte az embereket, hogy a talajterhelési díjat megemelték ezért már olcsóbb a rákötés. Mivel központilag szabályozott, nem képezheti a települési adó tételét, így duplán adóztatni nem lehet, ezáltal a házi szennyvíztisztítóval rendelkezők nincsenek benne, bár itt is kötelező évente egyszer a szippantás. Fő szempont az ösztönzés volt. Sokszor megkaptuk azt a kritikát, hogy régen ez építéshatósági engedély köteles volt, tervezőnek kellett lenyilatkoznia. Építés hatósági ügyekben viszont nem járhatunk el. Ha nyitott a rendszer és elfolyik a szennyvíz az hamar kiderül és a műtárgy, mint adótárgy beazonosítható lesz, ha a két nyilvántartás összeér. Aki pedig a 60%-val nem tud elszámolni, a Városüzemeltetési osztályon lévő kimutatások alapján, a teljes díjtételt ki kell fizetnie és a Katasztrófavédelem felé jogi lépéseket teszünk.

**Kiss Péter:** Egy dolog nincs megoldva, ha valaki a területi adottságai miatt nem tud szippantatni.

**Dr. Zalán Gábor:** Igen, előfordul, hogy nem tudja a Városüzemeltető Kft. megoldani, ilyenkor külsős vállalkozóhoz fordul. Ez a Kft. részéről nyilván veszteséges, mivel a rezsicsökkentett árat kénytelen kiszámlázni a szolgáltatásért és ki kell fizetnie a külső segédletet is**.** Ahol nem lehet ott nyilván vizsgáljuk a kötelezés lehetőségét a derítő lehetőségét.

**Kiss Péter:** Kötelezni kellene Őket záros határidőn belül a rákötésekre.

**Illés Péter:** Szóba került, hogy emelik a szolgáltatás díját, sávos adóztatás nem jöhetne szóba?

**Kovács -Mezei Virág:** Nincs értelme bevezetni, mivel aki nem rendel szippantást az mindenképpen szennyezi a környezetet, aki pedig legalább 60%-kát tudja igazolni a szippantásoknak, vagy 1m3-nál kevesebb az éves fogyasztása jelentős kedvezményben részesül.

**Illés Péter:** Ki ellenőrzi, hogy valóban zárt-e a tároló?

**Kovács- Mezei Virág:** Itt igazából arra utaltam, hogy akkor tudja valaki igazolni és szippantatni a 60% -át ha valóban zárt**.** Kiegészítésként megjegyzi, hogy időközben megérkezett a Vas Megyei Kereskedelmi és Iparkamara véleménye és ismételten támogatta a rendelet-tervezetet.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**47/2022. (IX.21.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a települési adóról szóló …../2022. (……) önkormányzati rendelet megalkotásának elfogadását.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

**A Kőszegi Ostromnapok Egyesület helyiséghasználati igénye**

**Németh Ildikó**: Ismerteti az előterjesztés részleteit, amely szerint az Egyesület helyiségigényének rendezésével egy régi probléma kerülhetne megoldásra. Jelenleg az eszközeiket a Chernel 6. társasház udvarán tárolják, amely egyrészt az ott lakókat is zavarja, másrészt bárki hozzáférhet. A Hunyadi utcai volt kisbolt egyrészt gépjárművel is jobban megközelíthető, illetve külön zárható is. Az előkészített megállapodás tervezet tartalmazza a helyiséghasználat feltételeit, rezsiköltség az Egyesületet terheli.

**Kiss Zoltán Miksa:** Támogatja az ötletet. Véleménye szerint fel kellene újítani, mivel a környező területen rengetek beruházás történt, ami szebbé tette a városképet. A felújításra esetleg pénzt lehetne szerezni, lebontani nem lenne célszerű.

**Kiss Péter:** Megjegyzi, hogy a távlati cél eddig az épület elbontás volt, de annak az ára nagyon magas volt.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**48/2022. (IX.21.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszegi Ostromnapok Egyesület részére ingyenes használatba adja a Kőszeg, Hunyadi utca 15. társasház előtti (Hrsz.: 3526/1) volt kisbolt helyiséget.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy Kőszeg Város Önkormányzata, valamint a Kőszegi Ostromnapok Egyesület között létrejövő, az 1. pontban szereplő ingatlan használatára vonatkozó Ingatlanhasználati szerződést a melléklet szerinti tartalommal jóváhagyja és egyúttal felhatalmazza a polgármestert a szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

**3.napirendi pont**

A Kőszegi Városüzemeltető és Kommunális Szolgáltató Nonprofit Kft. igazgatói tisztségére pályázat kiírása

**Dr. Zalán Gábor:** A Kft. ügyvezetőjének Kovács István igazgató úrnak a megbízatása 2022. december 31. napján lejár. Az alapító okirat értelmében az ügyvezetői poszt betöltéséről a Képviselő-testület kinevezés útján dönthet, melyre a polgármester tesz javaslatot. Az ügyvezető elfogadásához a Képviselő-testület minősített többségi szavazata szükséges, és az eddig kialakult gyakorlat alapján is újra pályázatot hirdet a Kft. ügyvezetői munkakörének betöltésére. A pályázati kiírás az ezelőtti kiírásoktól annyiban tér el, hogy a korábbi végzettségek kibővítése megtörtént, hogy minél szélesebb körből kerüljön ki a jelölt. A pályázatok végső benyújtási határideje 2022. november 4. napja legyen, így a benyújtott pályázatokat a Képviselő testület a 2022. november 24-i ülésen el tudja bírálni, valamint lesz egy 1 hónapos munkakör átadás-átvétel, ahol az új és a régi igazgató együtt tud dolgozni.

**Takácsné Varga Ágnes:** Vas Népe lapon kívül máshol is megjelenhetne, szélesebb körben.

**Kiss Péter:** Azért is fontos a helybéli lapokban való megjelentetés, hiszen fontos, hogy az illető környékbeli legyen, mivel itt a munkaidőn kívül is el kell látni feladatokat.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**49/2022. (IX.21.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszegi Városüzemeltető és Kommunális Szolgáltató Nonprofit Kft. ügyvezető igazgatói munkakörének pályázat útján való meghirdetését, és felhatalmazza a polgármestert a melléklet szerinti pályázati kiírás megjelentetésére, valamint a pályázati eljárás lefolytatására.

Felelős a közlésért: Kiss Péter bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 14 óra 20 perckor berekesztette.

 …………………………… ……………………………..

 Kiss Péter elnök Bizottsági tag